แบงก์แลนด์บุกรายใหญ่
ธนาคารซีทีบีซีพันธมิตรใหม่หนุนฐานะการเงินแกร่ง ดันเงินกองทุนปล่อยกู้ได้เพิ่ม
5 ส.ค. 2560

ธนาคารซีทีบีซีพันธมิตรใหม่หนุนฐานะการเงินแกร่ง ดันเงินกองทุนปล่อยกู้ได้เพิ่มโพสต์ทูเดย์ - ธนาคารแลนด์ แอนด์ เฮ้าส์ ได้พันธมิตรไต้หวันเติมกองทุน เพิ่มเพดานปล่อยกู้เป็น 9,000 ล้าน หนุนเป้าหมายโตสินเชื่อรายใหญ่นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า การร่วมมือเป็นพันธมิตรกับธนาคารซีทีบีซี จากไต้หวัน ทำให้ธนาคารมีเงินกองทุนต่อสินทรัพย์เสี่ยงเพิ่มขึ้นมาอยู่ที่ 23.7% ทำให้สินทรัพย์ ซึ่งส่วนใหญ่เป็นสินเชื่อมีความสามารถในการเติบโตไม่น้อยกว่า 10% ต่อเนื่องไปอีก 3 ปี เริ่มตั้งแต่ปี 2561 เป็นต้นไป โดยปัจจุบันสินทรัพย์อยู่ที่ 2.17 แสนล้านบาท และคาดว่าปลายปีนี้จะเพิ่มเป็น 2.4 แสนล้านบาท เติบโต 10% จากปีที่แล้ว นอกจากนี้ ยังเพิ่มความสามารถการขยายสินเชื่อลูกค้าธุรกิจรายใหญ่มากขึ้น เพราะกองทุนที่เพิ่มขึ้นทำให้เพดานการปล่อยสินเชื่อรายใหญ่ต่อเครือธุรกิจ (ซิงเกิ้ลเลนดิ้งลิมิต) เพิ่มขึ้นจาก 5,200 ล้านบาท เป็น 9,000 ล้านบาท สอดคล้องกับการปรับแผนธุรกิจของธนาคารที่มุ่งเน้นการขยายสินเชื่อธุรกิจขนาดใหญ่แทนสินเชื่อรายย่อยทั้งนี้ ในปัจจุบันสัดส่วนสินเชื่อลูกค้าธุรกิจรายใหญ่เพิ่มขึ้นมาอยู่ที่ 65% ขณะที่สินเชื่อรายย่อยที่เกือบทั้งหมดเป็นสินเชื่อบ้าน สัดส่วนลดลงเหลือ 18-19% จากที่เคยมีสัดส่วนสูงสุดถึง 80% โดยปีนี้ตั้งเป้าหมายเติบโต 10% มาจากสินเชื่อลูกค้าธุรกิจรายใหญ่ที่เป็นตัวขับเคลื่อนหลัก ขณะที่สินเชื่อบ้านจะพยายามรักษายอดคงค้างไม่ให้ติดลบจากปีที่แล้วนางศศิธร กล่าวว่า กลยุทธ์ของธนาคารหลังจากมีพันธมิตรใหม่เข้ามา เริ่มจัดทำระบบใหม่เพื่อพัฒนาศักยภาพด้านการแข่งขันและการให้บริการประเภทใหม่ๆ โดยเฉพาะ 3 ด้านที่ธนาคารซีทีบีซีมีความเชี่ยวชาญ ได้แก่ ธุรกิจเทรดไฟแนนซ์  ดิจิทัลแบงก์กิ้ง และเวลธ์ แมเนจเมนท์ โดยเฉพาะเทรดไฟแนนซ์ คาดว่าจะเริ่มได้กลางปีหน้า “นอกจากนี้ จะร่วมมือการดูแลลูกค้าขยายการลงทุนระหว่างกัน ทั้งธุรกิจไทยที่สนใจขยายไปยังไต้หวัน และธุรกิจจากไต้หวันที่สนใจเข้ามาลงทุนในไทย โดยธุรกิจไทยที่สนใจไปไต้หวัน อาทิ ปิโตรเคมี เป็นต้น” นางศศิธร กล่าวสำหรับแผนสาขาของธนาคารยังคงไว้ที่ 133 สาขา ซึ่งเป็นจำนวนที่มากพอในการรองรับการให้บริการลูกค้าได้ ขณะเดียวกันจะมีการพัฒนาช่องทางบริการผ่านดิจิทัลและออนไลน์เข้ามาเสริมความสะดวก ขณะที่การขยายธุรกิจในต่างประเทศจะอาศัยศักยภาพของพันธมิตรธนาคารซีทีบีซี ที่มีสาขาต่างประเทศ 108 สาขาใน 14 ประเทศทั่วโลกทั้งนี้ บริษัทได้ปรับโครงสร้างกรรมการและโครงสร้างองค์กร โดยแต่งตั้งกรรมการจากธนาคารซีทีบีซี 3 คน และภายในเดือน ส.ค.นี้ ทางธนาคารซีทีบีซีจะส่งผู้บริหารเข้ามาช่วยดูแลงานด้านใหม่ เช่น ฝ่ายธุรกิจไต้หวัน